# ***Csanytelek Község Önkormányzata Jegyzőjétől***





*6647 Csanytelek, Volentér János tér 2. sz.*

🖀: 63/578-512, 06/20/3142365 Email: [jegyzo@csanytelek.hu](mailto:jegyzo@csanytelek.hu)

---------------------------------------------------------------------------------------------------------------------------------------

CS/807-1/2021.

**E l ő t e r j e s z t é s**

**Csanytelek Község Önkormányzata Polgármestere 2021. márciusi döntéséhez**

**Tárgy:**  *Dr. Körmöczy Ildikó háziorvossal feladatellátási szerződés kötése a II. vegyes háziorvosi körzet működtetésére*

**Tisztelt Polgármester úr!**

Tájékoztatom Önt arról, hogy a **Kormány** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki a 27/2021. (I. 29.) Korm. rendelettel.** A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése értelmében a **veszélyhelyzetben a települési önkormányzat képviselő-testületének** **feladat- és hatáskörét a polgármester** **gyakorolja.** Ez azt jelenti, hogy az adott Bizottság és a Képviselő-testület sem tart ülést, döntést nem hoz, mert helyette és nevében a Polgármester úr jogosult eljárni. Ennek a rendelkezésnek megfelelve nyújtom be Önnek a tárgyi előterjesztést jóváhagyásra, az alábbiak figyelembe vétele mellett:

Emlékeztetem Önt arra, hogy a *Csanyteleki I. sz. vegyes háziorvosi körzet működtetésére kötött feladatellátási szerződés 3. módosítását* 11/2021. (III. 10.) Ökt határozatával jóváhagyta, melyben többek között az eddigi 15 óráról 20 órára módosult a rendelési idő. Ennek tudható be, hogy a Dr. Tóth Mária háziorvos által végzett *iskola-egészségügyi feladatellátásra kötött szerződés 1. módosítására* is szükség volt ahhoz, hogy a megváltozott rendelési időhöz lehessen igazítani a háziorvos rendelési idejét. A vonatkozó feladatellátási szerződés az eddigi keddi napokon 8.30 – 9.30 rendelési idő helyett 7.000 – 8.00 órára módosult. A változás átvezetését Polgármester úr a 14/2021. (III. 22.) Ökt határozatával hagyta jóvá.

Visszautalok az elmúlt évben július 1. napjától hatályos, *II. vegyes háziorvosi körzet működtetésére kötött feladatellátási szerződésében*  foglaltakra, melyben a rendelési idő óraszámát az I. vegyes háziorvosi körzet 15 óráról 20 órára változtatása nem érinti ugyan (mivel a II. körzetben változatlanul 15 óra a heti óraszám), viszont a *napi rendelési időnek igazodnia kell az I. körzet megemelt óraszáma miatti rendelési időhöz,* ami hétfőn és kedden 8 – 11 óráig, szerdán, csütörtökön és pénteken 11 – 14 óráig tart. A feladatellátási szerződés 1. módosítását tartalmazó szerződést a Polgármester úr 15/2021. (III. 25.) Ökt határozattal hagyta jóvá.

A felsorolt 3 feladatellátási szerződés és arra vonatkozó határozatok alapján az illetékes Csongrád-Csanád Megyei Kormányhivatal Szentesi Járási Hivatala Népegészségügyi Osztálya mind a két háziorvosi körzet és iskola-egészségügyi feladatellátás működtetésére irányuló változást átvezette a működési engedélyen és a vonatkozó nyilvántartásán, a szükséges engedélyt megadta, illetve a rendelési idő módosítását tudomásul vette. A NEAK szintén befogadta a jelzett dokumentumokat, ezért az I. háziorvosi körzetben már az emelt összegű finanszírozást folyósítja.

Több ízben felmerült a tartós helyettesítéssel betöltött, de üres praxisként nyilvántartott II. háziorvosi körzetbe háziorvossal való szerződés kötése, melynek érdekében Dr. Körmöczy Ildikó háziorvos letelepedési támogatás iránti pályázatához nyilatkozatban kötelezte el magát önkormányzatunk nevében Polgármester úr, miszerint legalább 6 év (2021. 06. 01. – 2027. 12. 31.) időtartamra feladatellátási szerződést köt az üresen álló körzet működtetésére. A doktornő jelezte, hogy elnyerte a letelepedési támogatást, így nincs akadálya számára a NEAK-kal való szerződéskötésének. Ahhoz, hogy működési engedélyezési eljárás keretében tudjon háziorvoslást ellátni, praxisengedélyt kell szereznie, majd minden olyan személyi feltételt meg kell teremtenie, ami a feladatellátás minimum feltétele, pl. írnok, szakápoló foglalkoztatására irányuló dokumentum benyújtása.

A II. háziorvosi körzet működtetését önkormányzatunk a Csanytelek, Radnóti M. u. 2. sz. alatt lévő rendelőintézetben biztosítja, önálló, szociális blokkal kiegészülő, minden elvárásnak megfelelően felszerelt rendelőben. A rendelő felszerelése, berendezési tárgyai anyagi fedezetét a Magyar Faluprogram keretében elnyert központi pályázati forrásból fedezzük le. Ennek a pályázatnak egyik feltétele volt az üres praxishely háziorvossal való betöltése, melyhez szükséges feltételek, a fent írtak teljesülése esetén, már adottak.

Ezen előterjesztéshez csatolt *feladatellátási szerződésben a rendelési idő a háziorvos igényéhez és az I. háziorvosi körzet háziorvosa rendeléséhez igazodik.*

A tárgyi szerződés megkötésével okafogyottá válik Dr. Tóth Mária I. vegyes háziorvosi körzet háziorvosával a II. sz. vegyes háziorvosi üres körzet háziorvosa tartós helyettesítésére kötött feladatellátási szerződés.

**Tisztelt Polgármester úr!**

Indítványozom a tárgyi előterjesztés, annak határozata és az előterjesztéshez csatolt feladatellátási szerződés változtatás nélküli jóváhagyását.

C s a n y t e l e k, 2021. március 29.

Tisztelettel:

…………………………………… Kató Pálné jegyző

**…./2021. (III. ..) Ökt határozat**

**Tárgy:** *Dr. Körmöczy Ildikó háziorvossal feladatellátási szerződés kötése a II. vegyes háziorvosi körzet működtetésére*

**H a t á r o z a t**

A **Kormány** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki a 27/2021. (I. 29.) Korm. rendelettel.** A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése értelmében a **veszélyhelyzetben a települési önkormányzat képviselő-testületének** **feladat- és hatáskörét a polgármester** **gyakorolja.**

1.) Csanytelek Község Önkormányzata Polgármestereként rögzítem, hogy **Dr. Körmöczy Ildikó háziorvossal**  *Csanytelek község II. vegyes háziorvosi körzete háziorvosi feladata ellátására kötött szerződése e határozathoz 1. mellékletként csatolt tartalommal, változtatás nélkül jóváhagyom, amely 2021. június 01. napjával lép hatályba.* A feladatellátási szerződés mindkét fél részéről történő aláírásáról gondoskodom.

2.) Rögzítem továbbá, hogy a II. vegyes háziorvosi körzet háziorvosi feladatainak tartós helyettesítéssel való ellátására Dr. Tóth Mária I. vegyes háziorvosi körzet háziorvosával kötött hatályos feladatellátási szerződése e tárgyi feladatellátási szerződés hatálybalépésével egyidőben megszűnik.

2.) Felkérem a település jegyzőjét a tárgyi határozatban foglaltak végrehajtása érdekében a további szükséges intézkedések megtételére.

Végrehajtás határideje: azonnal, legkésőbb 2021. március 31.

Végrehajtásért felelős: Kató Pálné jegyző

Beszámolás határideje: végrehajtást követő soros ülésen

Határozatról értesítést kap:

* Dr. Körmöczy Ildikó II. vegyes háziorvosi körzet háziorvosi praxis várományosa (Szeged)
* Dr. Tóth Mária I. vegyes háziorvosi körzet háziorvosa (Helyben)
* Csongrád-Csanád Megyei Kormányhivatal Szentesi Járási Hivatala Népegészségügyi Osztálya Vezetője (Szentes)
* Csongrád-Csanád Megyei Nemzeti Egészségbiztosítási Alapkezelő Vezetője (Szeged)
* Csanytelek Község Önkormányzata Képviselő-testülete Tagjai (Helyben)
* Erhard Gyula polgármester
* Kató Pálné jegyző és általa
* Tóth Józsefné Adó- és Pénzügyi Iroda Vezetője
* Irattár